Kanne 14.1.2020 – Intertranslations (Intertransleïsions) Metafraseis v. parlamentti

(Asia T-20/20)

(2020/C 95/46)

Oikeudenkäyntikieli: englanti

Asianosaiset

Kantaja: Intertranslations (Intertransleïsions) Metafraseis AE (Kallithea Attikis, Kreikka) (edustaja: asianajaja N. Korogiannakis)

Vastaaja: Euroopan parlamentti

Vaatimukset

Kantaja vaatii unionin yleistä tuomioistuinta

— kumoamaan Euroopan parlamentin 5.12.2019 tekemän päätöksen valita se toiseksi tarjouspyynnön TRA/EU19/2019 yhteydessä: käännöspalvelut erä 5 (kääntäminen englannin kielelle)

— velvoittamaan Euroopan parlamentti korvaamaan vahinko, joka kantajalle aiheutui sopimuksen menettämisestä

— toissijaisesti velvoittamaan Euroopan parlamentti korvaamaan vahinko, joka kantajalle aiheutui mahdollisuuden menettämisestä

— velvoittamaan Euroopan parlamentti korvaamaan kantajan oikeudenkäyntikulut ja muut tähän kanteeseen liittyvät kulut vaikka kanne hylättäisiin.

Oikeudelliset perusteet ja pääasialliset perustelut

Kanteensa tueksi kantaja vetoaa viiteen kanneperusteeseen.

1) Ensimmäinen kanneperuste, joka perustuu puutteellisiin perusteluihin – Perusteluvelvollisuuden laiminlyönti, SEUT 296 artiklan rikkominen, varainhoitoasetuksen (EU) 2018/1046 (1) liitteessä I olevan 1 luvun (Yhteiset säännökset) 1 jakson 31 kohdan ja delegoidun asetuksen (EU) 2019/715 (2) 89 artiklan rikkominen – Olennaisen menettelymääräyksen rikkominen ja tehokkaita oikeussuojakeinoja koskevan oikeuden loukkaaminen. — Kantaja väittää, että esitetyt perustelut ovat tässä tapauksessa riittämättömät, koska niissä ei ole täsmennetty, mikä kunkin alaperusteen täyttämättä jättäminen vastaa kunkin väitetyn yksittäisen käännösvirheen osalta vähennettyjä pisteitä. Kantaja ei tämän vuoksi kykene ymmärtämään, mitä virhe nimenomaisesti koskee, eikä se kykene analysoimaan asiaa ja esittämään vastaväitteitä.

2) Toinen kanneperuste, joka koskee ilmeisiä arviointivirheitä. — Arviointi sisältää useita ilmeisiä virheitä, jotka koskevat alaperustetta ”Tyyli – Selkeys”, ”Sujuvuus – Välimerkkien käyttö” sekä ”Esitystapa ja tarkkuus” ja ”Virheellinen käännös”.

3) Kolmas kanneperuste, joka perustuu epäselviin arviointiperusteisiin – Saman perusteen käyttäminen kahdesti – Pisteiden antaminen tarjousten samasta ominaisuudesta kahden eri arviointiperusteen perusteella. — Yksi virhetyyppi on epäselvä, koska tarjouseritelmän sanasto ei sisällä erityistä analyysiä eikä kyseessä ole tekninen termi käännösammatissa. Tarjouseritelmässä otetaan myös huomioon samojen seikkojen tutkiminen kahden eri perusteen perusteella, mikä vääristää arvioinnin tulosta.

4) Neljäs kanneperuste, jonka mukaan varainhoitoasetuksen (EU) 2018/1046 liitteessä I olevan 21 artiklan 2 kohtaa on rikottu – Sopimuksen tekoperusteiden riittämätön punnitseminen — Koska hinnan merkitys oli vain 33 prosenttia ja laadun merkitys 66 prosenttia, hinnalle annetaan hyvin vähän merkitystä, mikä neutralisoi kustannusten vaikutuksen sopimuspuolen valintamenettelyssä ja rohkaisi kohtuuttoman kalliiden palveluiden hankintaan, mikä johti huonoon taloushallintoon.

5) Viides kanneperuste, jonka mukaan tarjouseritelmiä ei ole noudatettu ja varainhoitoasetuksen (EU) 2018/1046 175 artiklaa, joka koskee odotusaikaa, on rikottu. — Huolimatta Euroopan parlamentin ilmoituksesta, joka koski asianomaisen sopimuksen allekirjoittamisen lykkäämistä, unionin virallisessa lehdessä oli tiedonanto, jonka mukaan sopimus oli jo allekirjoitettu 4.12.2019, eikä oikaisua ole julkaistu, minkä vuoksi tarjouseritelmiä ei ole noudatettu ja varainhoitoasetuksen (EU) N:o 2018/1046 175 artiklaa, joka koskee odotusaikaa, on rikottu.

(1) Unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013 ja (EU) N:o 1309/2013 muuttamisesta 18.7.2018 annettu Euroopan parlamentin ja neuvoston asetus (EU, Euratom) 2018/1046 (EUVL 2018, L 193, s. 1).

(2) Euroopan parlamentin ja neuvoston asetuksen (EU, Euratom) 2018/1046 70 artiklassa tarkoitettuja, SEUT-sopimuksen ja Euratomin perustamissopimuksen nojalla perustettuja elimiä koskevasta varainhoidon puiteasetuksesta 18.12.2018 annettu komission delegoitu asetus (EU) 2018/715 (EUVL 2019, L 122, s. 1)